Kommissionens forordning (EF) nr. 444/2003

af 11. marts 2003

om ændring af Rådets forordning (EØF) nr. 565/80, Kommissionens forordning (EF) nr. 800/1999 og Kommissionens forordning (EF) nr. 2090/2002 for så vidt angår forudbetaling af eksportrestitutioner for landbrugsprodukter

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 1766/92 af 30. juni 1992 om den fælles markedsordning for korn(1), senest ændret ved forordning (EF) nr. 1666/2000(2), særlig artikel 13 og 21, samt de tilsvarende bestemmelser i de øvrige forordninger om fælles markedsordninger for landbrugsprodukter, og

ud fra følgende betragtninger:

(1) Det er blevet konstateret, at det regnskab over eksportørernes lagre, der er anvendt til at følge de basisprodukter, der er omfattet af forudbetaling med henblik på eksport i form af forarbejdede produkter, og som er baseret på faste udbyttesatser, ikke nødvendigvis afspejler de virkelige lagre og ikke muliggør en passende kontrol af de betingelser, der ifølge fællesskabslovgivningen gælder for disse produkter. Der bør derfor foretages en ændring af artikel 4, stk. 3, i Rådets forordning (EØF) nr. 565/80 af 4. marts 1980 om forudbetaling af eksportrestitutioner for landbrugsprodukter(3), senest ændret ved forordning (EØF) nr. 2026/83(4), således at de faste udbyttesatser ikke længere anvendes på forudbetalingen.

(2) Erfaringerne har vist, at det ikke er tilstrækkeligt specificeret i bestemmelserne, hvorledes den fysiske kontrol af de produkter, der er omfattet af forudbetalingsordningen, skal foregå. Erfaringerne har ligeledes vist, at der er forskelle mellem medlemsstaterne med hensyn til den måde, hvorpå den fysiske kontrol finder sted. For at nå frem til en ensartet anvendelse af bestemmelserne på området bør der indføres en obligatorisk minimumssats for fysisk kontrol af produkterne under forudbetalingsordningen, som skal ske ved betalingsangivelsens antagelse; det bør ligeledes præciseres, at denne kontrol skal foretages efter ordningen i Rådets forordning (EØF) nr. 386/90(5), ændret ved forordning (EF) nr. 163/94(6), og Kommissionens forordning (EF) nr. 2090/2002(7).

(3) Det er blevet konstateret, at eksportørerne anvender forudbetalingsordningen blandt andet for indirekte at forlænge eksportlicensernes gyldighedsperiode. Derfor bør bestemmelserne i forordning (EF) nr. 800/1999 af 15. april 1999 om fælles gennemførelsesbestemmelser for eksportrestitutioner for landbrugsprodukter(8), senest ændret ved forordning (EF) nr. 1253/2002(9), ændres for så vidt angår den periode, hvor basisprodukterne kan forblive under toldkontrol med henblik på at blive forarbejdet eller forblive oplagt på toldoplag eller i frizone.

(4) For at sikre en god forvaltning af markederne bør det i øvrigt med forholdsvis korte frister vides, hvilke mængder der anbringes under forudbetalingsordningen.

(5) Som følge af de ændringer, der er foretaget af Kommissionens forordning (EØF) nr. 2454/93 af 2. juli 1993 om visse gennemførelsesbestemmelser til Rådets forordning (EØF) nr. 2913/92 om indførelse af en EF-toldkodeks(10), senest ændret ved forordning (EF) nr. 444/2002(11), bør der foretages en ændring af visse henvisninger til de artikler i denne forordning, der findes i forordning (EF) nr. 800/1999.

(6) Forordning (EF) nr. 800/1999 og forordning (EF) nr. 2090/2002 bør derfor ændres tilsvarende.

(7) De berørte forvaltningskomitéer har ikke afgivet udtalelse inden for den af formændene fastsatte frist -

UDSTEDT FØLGENDE FORORDNING:

Artikel 1

Artikel 4, stk. 3, i forordning (EØF) nr. 565/80 affattes således:

"3. Med hensyn til kontrolprocedurer og udbyttesatser er basisprodukterne omfattet af de samme regler, som gælder for aktiv forædling af produkter af samme art, bortset fra reglerne vedrørende de faste udbyttesatser.

Udbyttesatserne for basisprodukter, der anvendes til fremstilling af de varer, der er nævnt i bilag C til Kommissionens forordning (EF) nr. 1520/2000(12), er anført i dette bilag."

Artikel 2

I forordning (EF) nr. 800/1999 foretages følgende ændringer:

1) I artikel 2, stk. 1, litra h), ændres udtrykket "artikel 471-495" til udtrykket "artikel 912a-912g".

2) Artikel 10, stk. 1, affattes således:

"1. Hvis produktet i eksportmedlemsstaten placeres under en af de forenklede procedurer for fællesskabsforsendelse, der gælder for varer, som udføres med jernbane eller i containerne, jf. artikel 412-442a i forordning (EØF) nr. 2454/93, med henblik på transport til en bestemmelsesstation uden for Fællesskabets toldområde eller levering til en modtager uden for Fællesskabets toldområde, er udbetalingen af restitutionen ikke betinget af, at kontroleksemplar T5 fremlægges."

3) I artikel 26 indsættes som stk. 7:

"7. De produkter, for hvilke der er antaget en betalingsangivelse, gøres ved betalingsangivelsens antagelse genstand for en fysisk kontrol af et repræsentativt udvalg på 5 % af de antagne betalingsangivelser.

Artikel 3 i forordning (EØF) nr. 386/90 samt artikel 2, stk. 2, artikel 3, artikel 4, artikel 5, artikel 6, artikel 8, stk. 1 og 2, artikel 11, stk. 1, og bilag I i Kommissionens forordning (EF) nr. 2090/2002(13) anvendes. Hvad angår de produkter under forudbetalingsordningen, der skal udføres efter forarbejdning, er den fysiske kontrol dog begrænset til produkternes mængde og art."

4) Artikel 28, stk. 6, affattes således:

"6. Den periode, i hvilken basisprodukter kan forblive under toldkontrol med henblik på forarbejdning, er eksportlicensens resterende gyldighedsperiode.

Hvis der ved udførsel ikke skal fremlægges en eksportlicens, er perioden på to måneder regnet fra den dag, hvor betalingsangivelsen antages."

5) Artikel 29, stk. 5, affattes således:

"5. Den periode, i hvilken produkter kan opbevares på toldoplag eller i frizone, er eksportlicensens resterende gyldighedsperiode.

Hvis der ved udførsel ikke skal fremlægges en eksportlicens, er perioden på to måneder regnet fra den dag, hvor betalingsangivelsen antages."

6) I artikel 30, stk. 1, andet afsnit, ændres udtrykket "artikel 349" til udtrykket "artikel 357".

7) I artikel 53 foretages følgende ændringer:

a) Andet led affattes således:

"- oplysninger til Kommissionen om de mængder for hver tolvcifret produktkode, der er udført uden eksportlicens med forudfastsættelse af restitutionen i de tilfælde, der er nævnt i artikel 4, stk. 1, andet afsnit, første led, artikel 6 og artikel 45. Koderne inddeles i sektorer. Medlemsstaterne træffer de fornødne foranstaltninger for at sikre, at oplysningerne tilsendes senest i løbet af anden måned efter den måned, hvor udførselsangivelsen er antaget."

b) Der indsættes som sidste led:

"- oplysninger til Kommissionen om de mængder for hver tolvcifret produktkode eller hver ottecifret varekode, der er anbragt under den ordning for forudbetaling af restitutionen, der er omhandlet i afsnit II, kapitel 3. Koderne inddeles i sektorer. Medlemsstaterne træffer de fornødne foranstaltninger for at sikre, at oplysningerne tilsendes senest i løbet af anden måned efter den måned, hvor betalingsangivelsen er antaget."

Artikel 3

I forordning (EF) nr. 2090/2002 udgår artikel 9.

Artikel 4

Denne forordning træder i kraft på tredjedagen efter offentliggørelsen i Den Europæiske Unions Tidende.

Artikel 1, artikel 2, punkt 4 og 5 og artikel 2, punkt 7, litra b), anvendes for produkter, der omfattes af betalingsangivelser, der antages fra den 1. oktober 2003.

Artikel 2, punkt 7, litra a), anvendes for produkter, der omfattes af udførselsangivelser, der antages fra den 1. oktober 2003.

Artikel 2, punkt 3, anvendes for produkter, der omfattes af betalingsangivelser, der antages fra den 1. januar 2004.

Artikel 3 anvendes for produkter, der omfattes af udførselsangivelser, der antages fra den 1. januar 2004.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 11. marts 2003.

På Kommissionens vegne

Franz Fischler

Medlem af Kommissionen

(1) EFT L 181 af 1.7.1992, s. 21.

(2) EFT L 193 af 29.7.2000, s. 1.

(3) EFT L 62 af 7.3.1980, s. 5.

(4) EFT L 199 af 22.7.1983, s. 12.

(5) EFT L 42 af 16.2.1990, s. 6.

(6) EFT L 325 af 17.12.1999, s. 12.

(7) EFT L 322 af 27.11.2002, s. 4.

(8) EFT L 102 af 17.4.1999, s. 11.

(9) EFT L 183 af 12.7.2002, s. 12.

(10) EFT L 253 af 11.10.1993, s. 1.

(11) EFT L 68 af 12.3.2002, s. 11.

(12) EFT L 177 af 15.7.2000, s. 1.

(13) EFT L 322 af 27.11.2002, s. 4.